En lastbil ramte tirsdag eftermiddag loftet i Limfjordstunnelens nordgående rør.

Tirsdag eftermiddag klokken 16 ramte en lastbil tunnelloftet i Limfjordstunnelens nordgående tunnelrør. - Der er bilister bagved lastbilen, som godt nok synes, han ser lidt for høj ud. Og det var han også, fortæller vagtchef ved Nordjyllands Politi Karsten Højrup Kristensen. - Han rammer så en bom eller noget andet i tunnelen og opdager det selvfølgelig også selv. Så han holder ind til siden efter tunnelen, og der træffer vi ham så. Han er sikker på, han ikke er for høj, men vi måler ham til 4,70 meter, og man må altså højst måle 4 meter. Så han var noget for høj, siger vagtchefen. Manden fik en bøde på 1000 kroner, og siden hen skal firmaet, der står for vedligeholdelsen af tunnelen se, hvad skaderne på tunnelen er. Uheldet påvirkede ikke trafikken i og omkring tunnelen.